text: Pagets sygdom
  
  publiceret: 2023-02-06 10:47:37+01:00
  Pagets sygdom, knoglesygdom med lokaliseret forøget knogledannelse, se calcium-stofskiftet.
  Pagets sygdom skyldes en forstyrrelse i den normale kontinuerlige nedbrydning og opbygning af knoglevæv og medfører abnorm knoglestruktur. I Danmark er sygdommen forholdsvis sjælden, og der ses hyppigst lette tilfælde. Årsagen til sygdommen er ukendt.
  Sygdommen begynder et enkelt sted, men breder sig med tiden. Den rammer især korsbenet, rygsøjlen, lårbenet og kraniet. Den kan medføre smerter, knoglebrud og -deformiteter. Man kan finde forstørrelse af kraniet, fremhvælving af panden samt blindhed og døvhed pga. tryk på syns- og hørenerven. Der kan opstå deformiteter af de lange rørknogler. På røntgenbilleder ses opklaringer i de angrebne knogler og kaotisk knoglestruktur.
  Sygdommen behandles med bisfosfonater og kalcitonin, som henholdsvis hindrer knoglenedbrydningen og lindrer smerterne.